LA-lughawe hervat vlugte ná bewerings oor skieterVerkeersknope by Los Angeles Internasionale Lughawe ná bewerings oor ‘n skieter (Foto: AP Photo/Ringo H.W. Chiu) Bedrywighede by die Los Angeles Internasionale Lughawe het weer hervat ná valse berigte oor ŉ skieter wat tot paniekerige ontruimings gelei het. Nancy Castles, woordvoerder van die lughawe, het gesê minstens 280 vlugte is deur die voorval vertraag, insluitend 120 aankomsvlugte en 161 vertrekvlugte. Minstens 27 vlugte is na ander lughawens herlei en twee vlugte is gekanselleer. Castles het gesê die verkeer het op die boonste vertrekvlak glad gevloei tydens spitsverkeer, maar daar is ŉ verkeersopeenhoping op die onderste aankomsvlak. Andy Neiman, woordvoerder van die polisie, het gesê ŉ soektog Sondagaand deur die eindpuntgebou het geen bewyse opgelewer van ŉ skieter of skote wat gevuur is nie. Harde geluide het tot die bewerings gelei en die polisie ondersoek steeds die oorsaak.